ህፃናት በጉዲፈቻ ሥርዓት ከአገር እንዳይወጡ ለማድረግ ኅብረተሰቡና ባለድርሻ አካላት ተቀናጅተው ሊሰሩ እንደሚገባ ተገለፀ
 – ህፃናትን በጉዲፈቻ ሥርዓት ወደ ተለያዩ ሀገራት መላክን ሙሉ በሙሉ ለማስቀረት ኅብረተሰቡና ባለድርሻ አካላት ተቀናጅተው ሊሰሩ እንደሚገባ የሕዝብ ተወካዮች ምክር ቤት አፈ-ጉባዔ አስገነዘቡ። ምክር ቤቱ በሴቶች ፆታዊ ጥቃት ዙሪያ ከሴቶች፣ ህፃናትና ወጣቶች ሚኒስቴር በጋራ ጋዜጣዊ መግለጫ ሰጥተወዋል። የአፈ-ጉባዔ አባ ዱላ ገመዳ በዚሁ ጊዜ እንዳስገነዘቡት ወላጅ አልባና አሳዳጊ የሌላቸው ህፃናትን በጉዲ ፈቻ ስርአት አማካኝነት ወደ ውጭ ሀገራት ከመላክ ይልቅ ባህልና ወጋቸውን ጠብቀው የሚያድጉበትና የሚማሩበት አሰራር መፍጠር ይገባል። ማኅበረሰብ አቀፍ የህፃናት እንክብካቤ የሚሰጡ ሀገር በቀል ድርጅቶች በማደራጀት ህፃናት ከአካባቢያቸው ሳይርቁ አገራዊ እሴቶች በሚያዳበሩበት መልኩ የሚያድጉበት መንገድ ማመቻቸት ተገቢ ነው ብለዋል። በዚህ ረገድ መንግሥት ከሚያደርገው ሁለንታናዊ ጥረት ባሻገር ኅብረተሰቡና ባለድርሻ አካላት ተቀናጅተው በመሥራት ህፃናትን ከጥቃት ሊታደጉ እንደሚገባ አፈ-ጉባዔው አሳስበዋል። የሴቶች፣ ህፃናትና ወጣቶች ሚኒስትሯ ወይዘሮ ዘነቡ ታደሰ በበኩላቸው ቀደም ባሉ ጊዜያት በየዓመቱ ከ9 ሺ በላይ ህፃናት በጉዲፈቻ ስም ወደ ተለያዩ ሀገራት ይወጡ እንደነበር መረጃ አጣቅሰው ገልጸዋል። ከሁለት ዓመት ወዲህ መንግሥት የኅብረተሰቡ ግንዛቤ እንዲዳብር ባደረገው ሰፊ እቅንቃሴና በሕግ ማዕቀፎች ላይ ማሻሻያዎችን በማድረግ በ2005 ዓ.ም በጉዲፈቻ ሥርዓት ከአገር የሚወጡት የህፃናት ቁጥር ከ1 ሺህ በታች ማውረድ ተችሏል ብለዋል። ኅብረተሰቡ ማህበራዊና ኢኮኖሚያዊ ችግሮችን ከባቢያዊና ሀገራዊ መፍትሄዎችን የመስጠት ልምዱ አናሳ በመሆኑ በዚህ ረገድ ለውጥ ማመጣት እነደሚገባ መናገራቸውን ኢዜአ ዘግቧል።